Papersnake/gushiwen huggingface dataset:
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其一
舒岳祥（宋代）

篆畦今夜月，先暝启黄昏。狐叫青峰径，僧归白石源。

分灯三户市，打鼓七郎村。莫管啼乌绕，吾今已断魂。
登北山
刘仔肩（明代）

薄言出东郭，纵步陟北岭。
油云冒崟崿，寒松杂修挺。
林翳景若暝，溪回路犹引。
崇基拟素志，澄渊鉴清影。
遵险既易常，临深亦逾谨。
朋游并登眺，妙趣心独领。
寄想烟霞滨，超然欲归隐。
五日次万山韵
陶宗仪（明代）

夺标竞渡快轻狂，忆昔游观力尚强。艾颗离离供巧制，榴花朵朵殿群芳。

辟兵人佩灵符小，吊古江沈角黍香。晓起画梁双语燕，似知节序说兴亡。
题碧潭为丹山馆人朱挥使
湛若水（明代）

碧潭如碧天，天与碧相连。欲普乌龙泽，须借雷霆鞭。
感叹三首
方回（元代）

浪说千军战，空登二纪名。
乾坤恩甚大，毫发事无成。
长日柴门掩，閒人俗眼轻。
窃花无力护，笑道近专城。
水龙吟（郎官湖）
李祁（宋代）

碧山横绕清湖，茂林秀麓波光里。南宫老大，西洲漂荡，危亭重倚。雨步云行，饵风饮雾，平生游戏。笑此中空洞，都无一物，有神妙、浩然气。

扫尽云南梦北，看三江五湖秋水。狂歌两解，清尊一举，超然千里。江汉苍茫，故人何处，山川良是。待白萍露下，青天月上，约骑鲸起。
贺广东黄漕生辰六绝
曾丰（宋代）

奏事口含鸡舌香，仙宾俄又作仙郎。
汉留不住王中散，又驾仙风出帝乡。
明水寺
章藻之（宋代）

环山清浅一溪水，夹迳高低十里松。
烟锁石门疑路断，斜阳影里忽闻钟。
枕上
赵鼎（宋代）

市楼春睡厌都城，车毂喧喧枕上声。此夜客情还冷淡，一林风露夏鸡鸣。
林间残雪时落锵然有声赋此
林用中（宋代）

天花乱落类琼瑶，游赏行人觉路遥。
林畔残枝犹被压，数声佩玉遍青霄。
舍弟书来索近诗
陈克（宋代）

溪上秋风浊酒杯，白头羞见菊花开。夫耕妇馌吾将老，弟劝兄酬子不来。

霜露终身思建业，云山何处是天台。百年怀抱今如此，纵有诗成似七哀。
寄梁隆吉
方凤（宋代）

羡尔英年早息机，罗衣脱却著荷衣。
黄醪白酿供吟咏，野史稗官漫是非。
旧事横看东涧水，新餐谁共北山薇。
金闺玉树思君甚，采药春华归未归。
陋居五咏 其五 古台
汪莘（宋代）

呼匠琢山骨，临水起古台。一槃古古色，竹影凉毰毸。

竹影如扫古，古色扫不开。居然广寒宫，桂枝苦低回。

便欲招谪仙，娥眉送琼杯。娥眉见梅花，思君弄青梅。
上卢运使生辰二四首
韩驹（宋代）

有玉山自辉，无蠹木不疾。人心渺难测，天理坐可必。

我公仁者静，寿骨已崷嵂。岂比山泽儒，辛苦饵芝朮。
园池
林逋（宋代）

一径衡门数亩池，平湖分张草含滋。
微风几入扁舟意，新霁难忘独茧期。
岛上鹤毛遗野迹，岸旁花影动春枝。
东嘉层构名今在，独愧凭阑负碧漪。
雨
陈与义（宋代）

霏霏三日雨，蔼蔼一园青。
雾泽含元气，风花过洞庭。
地偏寒浩荡，春半客竛竮。
多少人间事，天涯醉又醒。
公斋植竹
宋祁（宋代）

对植同奇树，扶疏对近轩。
旧经梁苑赋，初结太山根。
就简供书刻，乘秋爽些魂。
鸢风朝作籁，鹤露夜留痕。
招隐宜先桂，忘忧可并萱。
会当充凤食，荐实帝家园。
平园老叟周某敬读次对兄芙容绝句叹服不已效
周必大（宋代）

秋花少似春花红，眼明见此木芙蓉。
斜临野水作清镜，似照晓妆浓未浓。
一丛花·年时今夜见师师
秦观（宋代）

年时今夜见师师，双颊酒红滋。疏帘半卷微灯外，露华上、烟袅疏飔。簪髻乱抛，偎人不起，弹泪唱新词。
佳期谁料久参差。愁绪暗萦丝。想应妙舞清歌罢，又还对、秋色嗟咨。惟有画楼，当时明月，两处照相思。
入宿太仓次黄汝济韵
周密（宋代）

纸帐梅花梦，空斋夜气侵。壮怀中岁感，游子五更心。

月转花阴直，春随柳色深。无人知此意，攲枕自微吟。
次韵和玉汝舟中见怀
梅尧臣（宋代）

遥闻出舟望，始爱川原广。
春冰未破时，旋拉寒篙响。
鸣雁似相随，远日聊一仰。
能知状物工，把笔独见想。
赠韦氏歌人二首
薛能（唐代）

弦管声凝发唱高，几人心地暗伤刀。

思量更有何堪比，王母新伤一树桃。

一曲新声惨画堂，可能心事忆周郎。

朝来为客频伤口，绽尽桃花几许香。
题李白泰山观日出图
段辅（元代）

岱宗郁郁天下雄，谪仙落落人中龙。兹山兹人乃相从，气夺真中愁丰隆。

玉堂一任云雾封，长啸飞渡秦皇松。夜呼日出沧海东，再为斯世开鸿濛。

钧天帝君深九重，醉舞踏碎青芙蓉。天孙玉女为敛容，却视五岳秋毫同。

长鲸一去不复逢，乾坤万里号秋虫。当年咳唾留绝峰，至今树石生春风。

我欲追之杳无踪，不意邂逅会此中，屋梁落月依然空。
闻张处士竹林甚盛欲观未能兼简王一秀才
袁凯（明代）

闻道南村竹，春来接远坡。
色侵沽酒旆，声送濯缨歌。
甚欲敲门看，须凭拄杖过。
余阴过西沼，应覆右军鹅。
古寺
屈复（清代）

古寺无僧白昼阴，重来凄断百年心。青山不改春风路，黄叶苍苔一尺深。
观四晋吟
邵雍（宋代）

承平未必便无忧，安若忘危非善谋。
题品人材凭雅诮，雌黄时事用风流。
有刀难剖公闾腹，无木可枭元海头。
祸在夕阳亭一句，上东门啸浪悠悠。
夜读五公楚东酬唱辄书其后呈龟龄
张孝祥（宋代）

同是清都紫府仙，帝教弹压楚山川。星躔错落珠连纬，岳镇岧峣柱倚天。

宫羽在县金奏合，骅骝参队宝花鲜。平生我亦诗成癖，却悔来迟不与编。
长溪陈梦雷携表弟赵君玉书相访
刘克庄（宋代）

□□外弟寄双鱼，细读银钩卷复舒。
愧我挂冠方草奏，误君载盾过茆庐。
罢祠久绝支离粟，失势谁看闲杂书。
老畏春寒缩如鳖，坐妨沽酒摘园蔬。
赠西林慧上人若不能解打十大界尺
张弼（明代）

世间猫捕鼠，谁知鼠捕猫。会得个中意，何须面壁劳。
句
厉文翁（宋代）

苍芜万顷渺无边，鞭石飞梁接市廛。
怜愚诗四十二首 其三十
宋应星（明代）

世间左道孰为凶，最是龙阳泣楚宫。禽兽犹明真配合，生人反昧假雌雄。
渡扬子江
王士祜（清代）

长江不尽来荆蜀，天堑平分控五州。地近沉舟悲战伐，人从击五想风流。

波开云日诸峰出，浪涌鱼龙夹岸浮。况值丹枫摇落尽，三山缥缈欲忘忧。
木兰花慢 端午发松江
张野（元代）

恨无情画舸，载离思，各西东。正佳节惊心，故人回首，应念匆匆。殷勤彩丝系臂，问如何、不系片帆风。醉里阳关历历，望中烟树蒙蒙。驿亭榴火照尘容。依约舞裙红。纵旋采香蒲，自斟芳酒，酒薄愁浓。功名事，浑几许，甚半生、长在别离中。不似东来潮信，日斜还过吴淞。
展谒孟庙
孙承恩（明代）

稽首孟夫子，万古道学宗。七篇溯源流，乃与洙泗通。

义利王伯溯，日星丽苍穹。拳拳救世心，绩视禹稷同。

早年事咿唔，童子呫哔功。及兹咏圣涯，钻研愈无穷。

兹晨出祠下，瞻谒展敬恭。巍巍泰山尊，恍若亲德容。

道术丧千载，异论方讻讻。无由起夫子，为我摧其锋。

天理有至正，吾道惟大中。叩公公不言，涕泪沾心胸。
永遇乐（为卢显文家金林檎赋）
赵师侠（宋代）

日丽风暄，暗催春去，春尚留恋。香褪花梢，苔侵柳径，密幄清阴展。海棠零乱，梨花淡伫，初听闹空莺燕。有轻盈、妍姿靓态，缓步阆风仙苑。

绿丛红萼，芳鲜柔媚，约略试妆深浅。细叶来禽，长梢戏蝶，簇簇枝头见。酡颜真发，春愁无力，困倚画屏娇软。只应怕、风欺雨横，落红万点。
阳樊漕移帅泸南
李流谦（宋代）

金龙直岁当玄冥，忆公剖竹江阳城。
碧鸡坊中驻千骑。裁诗饯阳双旌行。
逢人到处说项斯，岂贱子故唯先盟。
一官泮水谢推挽，挟策仍许从诸生。
只词华衮岂易得，再以荐墨光姓名。
一朝去我生怊怅，呱呱欲作啼雏婴。
向来宦海四十年，白首一节无斜倾。
只今耆旧直可数，曷不往矣司机衡。
诏书连年到西蜀，归田秦上群儿惊。
西财夷蜑惟稽颡，男耕女织鼓不鸣。
庙堂彻桑戒无事，下友臣护烦老成。
犬羊腥膻亦人耳，悦安恶扰皆其情。
不须谈兵但饮酒，帅非尔帅仍父兄。
秋光如水浸行色，牙纛猎猎风有声。
毡褐迎道沸群獠。弓刀绕帐森千兵。
丈夫未遂调燮事，华皓得此亦足荣。
观公畜德有余地，如海既酌随复盈。
晚福衮衮盖未艾，善颂何以歌箫笙。
更须书考二十四，永与松鹤同坚清。
华文阁学士沈持要 其二
周必大（宋代）

宦游到处绩皆凝，名遂归来望更增。棋势昼翻饶国手，蒲团夜坐敌禅僧。

风标常忆清如鹤，书札频通细若蝇。戏綵堂空诗版在，禾兴耆旧传吴兴。
夜泊闻榔
项安世（宋代）

昨夜天聪门外泊，不闻朝鼓只闻榔。
三年一觉青云梦，始觉人间味许长。
芰荷洲
舒岳祥（宋代）

绿垤霞川濯锦香，何人著屐上溪航。
数声疏雨鸣荷叶，两岸清蛙报水凉。
赖二留精舍数日重有此赠
林朝崧（清代）

之子佩琼华，红颜齿编贝。既为兰亭集，复作竹林会。

鸣泉鼓瑟和，碧岫焚香对。清谈杂玄史，浊酒浇磊块。

朝游逐麈鹿，暮吟倚松桧。逍遥丘壑间，放浪形骸外。

纷华久忘怀，理乱宁置喙。神交支许流，尚友宗雷辈。

功名乃祸媒，富贵为身害。但尔自足娱，何必麒麟绘。
新秋雨后
齐己（唐代）

夜雨洗河汉，诗怀觉有灵。
篱声新蟋蟀，草影老蜻蜓。
静引闲机发，凉吹远思醒。
逍遥向谁说，时注漆园经。
周元亮奉赦南还龚孝升有诗赠别旋起青州道次韵和寄 其六
邹式金（清代）

高厚真邀福，神明宝爱才。凤凰飞去后，权作望京台。
长安有狭斜行
沈约（南北朝）

青槐金陵陌。
丹毂贵游士。
方骖万科巨。
炫服千金子。
咸阳不足称。
临淄孰能拟。
重过育王寺明月堂，同照大千尊师赋
张昱（元代）

又携二客过斯堂，惭愧当年塔院香。染习未除尘土念，奔驰犹作马牛忙。

渐添白发头颅上，转觉青云道路长。尽醉堂前旧时月，莫将闲话及齐梁。
鸡山十景 其六 华首重门
徐弘祖（明代）

巍崖高巩白云端，翠壁苍屏路几盘。重阙春藏天地老，双扉昼扃日星寒。

金襕浩劫还依定，锦砌当空孰为攒。何必拈花问迦叶，岩岩直作破颜看。
暮登望江楼
李应莘（清代）

古木带斜晖，空城锁翠微。遥帆际天没，孤鹜破云飞。

寒色一江远，轻装何日归。关山尘土泪，俏尽老莱衣。
禹庙送春
黄庚（元代）

鼓歌满湖滨，倾城出送春。
波光明画艇，山色醉游人。
禹穴灵何在，梅梁迹已陈，
我来间吊古，回首一沾巾。
吴蚕
何应龙（宋代）

正是吴蚕出火时，交交窗外一禽啼。
溪西有叶高难采，遥见青裙上竹梯。
之德化宿剧头铺夜闻杜宇
朱熹（宋代）

王事贤劳只自嗤，一官今是五年期。如何独宿荒山夜，更拥寒衾听子规。
张若虚乃予妻党汤德翁外孙喜其来赋比
晁公溯（宋代）

我昔见德翁，其人直且温。
共知怀抱清，宜使乡党尊。
竟无蒲轮召，遂葬蒿里园。
张子极季发，乃是外诸孙。
谨厚甚似之，好修仍寡言。
功名在少壮，简编勤讨论。
剩观书连屋，愿闻策临轩。
方起宁氏宅，再兴文纪门。
苦吟
崔涂（唐代）

朝吟复暮吟，只此望知音。举世轻孤立，何人念苦心。

他乡无旧识，落日羡归禽。况住寒江上，渔家似故林。
与客观雪
方岳（宋代）

未怕风威酒亦冰，凭虚吞以气峥嵘。
何人出此六奇计，我辈贤於五字城。
松压钓蓑银独速，麦分棋局玉纵横。
自然石鼎煎鱼眼，解致邹枚汰两生。
送王舍人赍林端简恤典至闽中兼扶侍还琼海
黎民表（明代）

一辞仙仗下皇闱，久直青藜许暂归。初拜金函持汉节，旋裁宫锦作莱衣。

幔亭望入丹梯近，琼海行占紫电飞。白首交情能不负，郑玄门下似君稀。
西斋睡起
李新（宋代）

绿云山麦层层绿，红雨豀桃处处老残。
老去见花如隔雾，可堪不得雾中看。
石溪自雁宕避难回天童巢云
释绍昙（宋代）

苍鹰俊翼倦摩霄，岩下深云稳寄巢。
且放愁胡双眼闭，恐惊群鹭宿寒梢。
句
汪晫（宋代）

山寒杏未花。
送陆侍御归越
卢方春（宋代）

喈喈风雨余，出昼意何如。
镜里无惭色，囊中有谏书。
寒崖立松柏，清庙失璠玙。
海内看霜月，光明只似初。
饯章漕乐语口号
李曾伯（宋代）

来湘话浙倍绸缪，天路风高借莫留。
不俟驾行何惮暑，适逢圭观恰当秋。
登仙堪羡星辰履，归老终寻雪夜舟。
公到甘泉陈大计，毋忘膏雨泽南州。
双双燕 其一 秋燕，用梅溪韵
樊增祥（清代）

谢家院落，甚青女来时，玳梁霜冷。秋蛾敛绿，约略远山相并。

莫睇琴床砚井。听颤掣、花铃不定。朱门昼锁斜阳，满院参差帘影。

秋径。相逢楚润。叹人与花枝，不如前俊。铜驼巷陌，一霎鲤风吹暝。

归去沙平水稳。可捎得、莫愁家信。玉雁飞回，无那画楼闲凭。
唐史君与正新建浮桥
徐似道（宋代）

秋风百柁倚江皋，幻出城南不柱桥。
虹影勒回天际水，鷁头惊退海东潮。
白银阙里看车马，赤玉阑边听鼓箫。
硎刃有余舟楫在，待随乏检上云霄。
九月下旬即事
陆游（宋代）

霜晚知荞熟，山寒喜酒醲。
黄丝听夜织，赤米看晨舂。
储药扶持老，收薪准傋冬。
儿扶还客拜，顾影叹龙锺。
绝命词
傅宏烈（清代）

自分一死无余策，身为厉鬼诛群贼。绝食依然浩气存，鼎镬刀锯求不得。

天不假我以速终，天心人意莫可测。吁嗟徂矣命之衰，惴惴生平无薄德。
郭四朝叩船歌四首 其二
许翙（魏晋）

浪神九陔外，研道前全真。戢此灵凤羽，藏我华龙鳞。

高举方寸物，万吹皆垢尘。顾哀朝生蟪，孰尽汝车轮。
赠欧阳处士
吕本中（宋代）

爱君年少便知足，今君虽老更无欲。闭门不出动经时，保此无无清净福。

黄衣弟子杂僧徒，共守荒郊数椽屋。门前山水各有态，君但疏篱对脩竹。

直如季路耻有闻，清似之推不言禄。坐看世事云变化，一任儿曹手反覆。

上皇龙飞三十春，临轩亦尝思异人。诏书屡下广搜索，当时几人能识真。

君时声名动天子，高卧不起空逡巡。谩收符箓养丹火，一旦四海生风尘。

我来见君斛岭下，识君无营真静者。殷勤爱我莫遽行，尚肯相从结茅舍。

时当丧乱足淹留，豺狼恣横空山夜。它年有意过匡庐，更许渊明入莲社。
八月初三日五更梦觉追记
舒岳祥（宋代）

林下青衫卸，尊前白发欹。
少年行乐事，暮景感伤时。
鍊药嫌长懒，观书悔已迟。
惜花心性在，时复一吟诗。
五子咏·滇南苍雪
陈名夏（清代）

侧闻演象教，乃在吴门山。日夕咏四始，策足开心颜。

家逾一万里，天空鸟飞还。同予念唐子，惨澹禅灯间。
咏怀古迹五首 其一 黄陵庙
邓云霄（明代）

遗庙凄凉越鸟悲，云山九点望中疑。肝肠雨断随虞辇，桂酒千秋奠楚词。

斑竹雨来还酒泪，洞庭烟净见修眉。行人莫问愁深浅，湘水滔滔未有期。
西江月
汪莘（宋代）

之。余意古松之散在天地间，其拄青天而蔽厚地者，可以数计周知。欲合而处之，不可得也。作问松

天下老松有数，人间不记何年。海心岳顶寺门前。我欲收成一片。

为向此公传语，却教老子随缘。龙盘虑踞负青天。岂若吾身亲见。
题山寺井
贾岛（唐代）

沈沈百尺余，功就岂斯须。汲早僧出定，凿新虫自无。
藏源重嶂底，澄翳大空隅。此地如经劫，凉潭会共枯。
奉酬常之仙药课畦丁之什
许及之（宋代）

在勤生计合勤营，手斸山园药甲青。首辨君臣严位置，次看炎冷各调亭。

有身为患那能见，未说能仙自喜听。肘后传来须记取，种时端是戊衔丁。
湘中怨讽
郑仆射（唐代）

青鹢苦幽独，隔江相对稀。夜寒芦叶雨，空作一声归。
仓庚
连文凤（宋代）

谁将晚秋菊，染作新春衣。
立当花枝上，惊散群鸟飞。
一声复一声，声声如嘘欷意何如，
乔木空无依。相呼入幽谷，
今人交道非。
蔡伟叔讲通书
刘克庄（宋代）

蒋君易学高无助，蔡子重来讲杏坛。
绛帆先生移席听，青衿学士堵墙观。
举扬霁月光风易，笺注先天太极难。
稳坐虎皮挥麈毛，岂知春雨客毡寒。
盘豆驿
权德舆（唐代）

盘豆绿云上古驿，望思台下使人愁。

江充得计太子死，日暮戾园风雨秋。
又和留题定襄驿
司马光（宋代）

按节羊肠阪，褰帷并塞州。
仁风熙爱日，清德凛高秋。
甘泽随征盖，华星近戍楼。
佗年叱驭事，直笔寄歆彪。
赠毛仙翁
李宗闵（唐代）

不知仙客占青春，肌骨才教称两旬。俗眼暂惊相见日，

疑心未测几时人。闲推甲子经何代，笑说浮生老此身。

残药倘能沾朽质，愿将霄汉永为邻。
口占绝命词
黄端伯（明代）

对面绝商量，独露金刚王。割截无嗔恨，刀山是道场。
题马图
胡奎（元代）

玉花骢，气如云，画史只数曹将军。将军画骨不画肉，韩干画肉神不足。

此图与曹略相似，逸气雄姿有如此。何当掣断青丝缰，任渠蹴蹋天河水。
早赴坟庄
韩琦（宋代）

叠叠山依皱晓霞，羲轮腾海露天涯。一川图画秋方静，万积京坻谷尽槎。

旧邺馀风含古意，太行高景落诗家。讼庭经日如僧舍，又到村居倚将牙。
永州守王公慥寄九岩亭记云此地疑是柳子厚所
梅尧臣（宋代）

天地磨今古，贤愚为埃尘。
草树易变改，山川无故新。
眷言零陵守，白发驾朱轮。
间来问遗老，俯迹哀昔人。
昔人者谁欤，元和前放臣。
下士穷幽荒，憔悴楚水滨。
试观当时记，图写未必真。
最苦来黄溪，坐石数游鳞。
有鸟大如鹄，东向立不踆。
始买钴鉧潭，鄠杜难计缗。
冉溪袁家洞，乱石多磷磷。
深里与沸白，若尽无穷津。
石渠连岩泓，菖蒲被其垠。
穷胜得其诡，众美谁齐均。
西涧石为底，岂无芹与苹。
涧崖如堂席，涧响如龙唇。
折竹扫陈叶，罗榻同众宾。
其言粲星斗，百岁犹比晨。
万石乃浅近，尚可资覆巾。
而况前所说，但恐烦镌珉。
送钟员外（赋竹）
孙岘（唐代）

万物中萧洒，修篁独逸群。贞姿曾冒雪，高节欲凌云。

细韵风初发，浓烟日正曛。因题偏惜别，不可暂无君。
和严长官秋日登太原龙兴寺阁野望
欧阳詹（唐代）

百丈化城楼，君登最上头。九霄回栈路，八到视并州。

烟火遗尧庶，山河启圣猷。短垣齐介岭，片白指分流。

清铎中天籁，哀鸣下界秋。境闲知道胜，心远见名浮。

岂念乘肥马，方应驾大牛。自怜蓬逐吹，不得与良游。
吹叶词为舒亦蕃作 其二
屈大均（明代）

忽似蝉嘶乱，凄清叶底来。月因三弄上，花以一声开。

人籁那能好，天心日已哀。可能当黍谷，吹得暖风回。
冬日淮上别文上人（一作酬和友人见寄）
慕幽（五代）

家国各万里，同吟六七年。可堪随北雁，迢递向南天。

水共行人远，山将落日连。春淮有双鲤，莫忘尺书传。
秋晚日少陵原游山泉之什
杨发（唐代）

喧浊侵肌性未沈，每来云外恣幽寻。尘衣更喜秋泉洁，

倦迹方依竹洞深。暂过偶然应系分，有期终去但劳心。

唯怜一夜空山月，似许他年伴独吟。
和折子明丈闲居杂兴十首 其四
赵蕃（宋代）

水汇终趋海，葵倾必向阳。欲行疑或使，将下盍先翔。

听尔玄嘲白，从渠本校黄。生平志濠濮，老去客沅湘。
夜泊彭蠡风大作
黎廷瑞（宋代）

卸帆月欲堕，泊岸风转急。
惊砂传铁箭，飞霰散琼粒。
重湖太古水，帝遣龙下吸。
潜鳞失故穴，苍黄望舟入。
宁知政坐窘，衾裘尽沾湿。
慌慌中夜起，莽莽百忧集。
披衣视云汉，惨澹天一笠。
颇疑庐阜倒，三叹救何及。
平时笑拥篷，五老犹壁立。
岳阳楼·春色醉巴陵
杨基（明代）

春色醉巴陵，阑干落洞庭。
水吞三楚白，山接九疑青。
空阔鱼龙气，婵娟帝子灵。
何人夜吹笛，风急雨冥冥。
东绿翁叔祖得园池之胜於万山深处将拔宅而居
徐瑞（宋代）

两僮自足负琴书，载具何劳远借车。
客至未妨投辖饮，地荒正好带经鉏。
欲从隐者归盘谷，尚念先人有敝庐，
择胜怀居竟谁是，定知是哲笑迂疏。
观南塘四首呈沈守
陈傅良（宋代）

乐在宜休水竹间，十年黄帕裹朝冠。
却乘五个花文马，来与江村妇子看。
波罗密
白玉蟾（宋代）

南方有此波罗密，人所厌弃鬼神惜。
大如瓶笙身拳挛，长如囊枕针历刺。
天回故是来处遥，天南亦有能相识。
君不见北人不梦象，南人何处梦骆驼。
送胡季昭竄象郡二首
杨长孺（宋代）

新来消息使人疑，一纲如何尽去之。
元佑祗今为绍圣，姬周嫠妇谩深悲。
柳梢青
杨无咎（宋代）

嫩蕊商量。无穷幽思，如对新妆。粉面微红，檀唇羞启，忍笑含香。

粉将春色包藏。抵死地、教人断肠。莫待开残，却随明月，走上回廊。
书事四首 其四
高斯得（宋代）

两月窜荆棘，愁生祇自怜。屈盘茅屋底，擎跽野人前。

尽室踰百指，看囊无一钱。长安望不见，何日静戈鋋。
侍耕诗三首 其三
赵鼎臣（宋代）

巍巍端拱圣曾孙，束帛如山贲远村。千亩欲严宗庙礼，三推亲屈帝王尊。
和美叔澄心堂
沈辽（宋代）

已悟无生杜世机，谁能操笔更题诗。平居赤轴粗有适，老去长题不强持。

炯炯色空都可计，纷纷多事岂烦知。有人欲识澄心要，但问君知我为谁。
大年耆年各赋长篇投名诗社中顾景蕃及伯初子温二侄传诵喜甚子温有诗因次其韵
张扩（宋代）

诸君总能诗，字字秉忠信。联章辄惊人，我老终不近。

朝来试披读，花雨乱巾衽。独惭草元迂，浪说周易准。

至今覆瓿谤，文字愧小谨。昨观两雄篇，词采溢肝肾。

高参风雅淳，俯谢边幅窘。谁能报殽役，怒语激先轸。

吾军老而怯，望敌倒戈盾。会看两犹子，秋风横雁阵。
旸谷偶成
裘万顷（宋代）

竹近颇忻衣袂爽，苔深长恐履痕侵。夜灯四壁图书影，晓日一床花木阴。

载酒只今谁好事，绝弦从昔为知音。区区外物成何用，慎勿缘渠愁此心。
次韵
叶茵（宋代）

时清叹陆沈，楚泽伴渔吟。
探索圣贤语，发明天地心。
无机棋少著，有趣树多阴。
坐上皆知已，赓酬夜向深。
送阆州妓人归老
何扶（唐代）

竹翠婵娟草径幽，佳人归老傍汀洲。玉蟾露冷梁尘暗，

金凤花开云鬓秋。十亩稻香新绿野，一声歌断旧青楼。

芭蕉半卷西池雨，日暮门前双白鸥。
监试莲花峰
刘得仁（唐代）

太华万余重，岧峣只此峰。当秋倚寥泬，入望似芙蓉。
翠拔千寻直，青危一朵秾。气分毛女秀，灵有羽人踪。
倒影侵官路，流香激庙松。尘埃终不及，车马自憧憧。
和崔会稽咏王兵曹厅前涌泉势城中字
包融（唐代）

茂德来徵应，流泉入咏歌。含灵符上善，作字表中和。

有草恒垂露，无风欲偃波。为看人共水，清白定谁多。
节妇吟
谢应之（清代）

冷然秋风生，蟋蟀鸣东厢。繁霜陨木叶，庭草凄以黄。

凌晨甫盥栉，曳履登高堂。翁姥两年耄，独居不可长。

仰视浮云驰，孤雁凌虚翔。妇心不可见，昭昭白日光。

殷勤谢翁姥，涕泣归空房。
次韵昌龄游白石二诗 其一 东际
王十朋（宋代）

飞流喷沫下烟岚，肯使名同盗与贪。莫讶来时多汩汩，定知止与却潭潭。

遥通雁荡灵湫两，巍压龙门巨浪三。好景不烦摩诘画，尽归诗客句中含。
次韵徐提举游石湖三绝
范成大（宋代）

天上麒麟翰墨林，当家手笔擅文心。
欲知万顷陂中意，但向三篇句裹寻。
上十四吟十首
刘克庄（宋代）

养生之说要形劳，井臼何须晚自操。
齿豁未须烦祝鲠，臂挛殊自碍持螯。
除驱病崇无灵剂，裨补碑神赖老饕。
尚有一襟哀郢泪，久疏夜饮省春遨。
【双调】风入松_落花轻惹暖
杨景贤（元代）

落花轻惹暖丝香，飞燕过东墙。重重帘幕闲清昼，金篆小烟缕初长。罗衣乍
经春瘦，蛾眉慵扫残妆。
【幺】几回寂寞怨东皇，独自暗情伤。振衣忽忆当时话，空低首踏遍红芳。
看到蓠コ卸也，玉骢何处垂杨。
【夜行船】暮雨朝云劳梦想，算却是几般情况。海阔相思，山高恩爱，都撮
在这心上。
【乔牌儿】韩香空妄想，何粉怎承望。怪灵鹊不离花枝上，又来没事谎。
【搅筝芭】恰撇下心儿忘，才说着意儿谎。俺捱过恶诧风声，搜索遍风流伎
俩。蓦忖量，猛参详。空将顺人情笔尖和泪染，怎诉衷肠！
【月上海棠】尘蒙金锁闲朱幌，泪湿香绒冷绣床。无语傍归台，全不似旧时
格样。慵游赏，忍见莺双燕两。
【幺】无端云雨权收掌，谁说道阳台路凄怆。着意会鸾凰。稳把佳期盼，指
望成来往，一任闲人讲。
【赚煞】挑灯织锦空劳攘，须跳出悉罗怨网。花压东墙，潜等待栊门儿月明
下响。
十咏图·送丁逊秀才赴举
张维（宋代）

鹏去天池凤翼随，风云高处约先飞。
青袍赐宴出关近，带取琼林春色归。
舟次芙蓉驿与唐太守刘别驾会晤草草而别
区越（明代）

朱幡出郭正堂堂，别驾同驱两署郎。韶石共期还古奏，芙蓉人比濯秋江。

匆匆话别三寮旧，落落难誇两鬓苍。西蜀北平并五岭，十年书札海天长。
樵者
欧阳修（宋代）

云际依依认旧林，断崖荒磴路难寻。
西山望见朝来雨，南涧归时渡处深。
丁未仲夏季弟海陵官舍家大人赏月作诗和韵
孙应求（宋代）

银蟾忧易缺，彩侍喜长圆。
岂意他乡会，均同一乐全。
杯行惊知旧，星聚敢占天。
但愿人常久，频将桂影延。
至扬州
文天祥（宋代）

戴星欲赴野人家，曙色纷纷路愈赊。
仓卒只从山半住，颓垣上有白云遮。
某君见遗石磬
徐渭（明代）

泗上归来动隔年，亲提浮磬与泠然。一除梵版裁云俗，再扣哀鹂绕竹圆。

老去固难腰似折，贫来直到室如悬。閒窗重理当时架，数杵香残客话边。
高宗郊祀前庙朝享太庙三十首
真宗（宋代）

威神在天，享于克诚。
申以贰觞，式昭德声。
笾豆孔嘉，乐舞具陈。
庶几是听，福禄来成。
情悰
孙原湘（清代）

恻恻东风透骨寒，罗衣映雪五铢单。焦心守定香边誓，忍泪偷从烛后弹。

凄婉笛声三五夜，玲珑花影一重阑。蜘蛛送喜鹃啼恨，此刻情悰恰两难。
寄杨伯清地官四首 其四
孙承恩（明代）

泱泱云水渺通河，南北冠裳日日过。客至为谁频倒屣，幽斋啜茗对清歌。
和仁仲舟中三绝
胡寅（宋代）

湘君谁识是皇英，占得君山冷淡青。
月满湖平相照处，姮娥应得见娉婷。
题三洞
喻良能（宋代）

千古巢仙地，嵌空本自然。
一看三叹息，十步九留连。
似入华阳洞，疑通小有天。
何时洗尘垢，来作枕流眠。
好事近（登梅仙山绝顶望海·十二之八）
陆游（宋代）

挥袖上西峰，孤绝去天无尺。拄杖下临鲸海，数烟帆历历。

贪看云气舞青鸾，归路已将夕。多谢半山松吹，解殷勤留客。
金刚随机无尽颂·知见不生分第三十一
释印肃（宋代）

如来重举问，不得等闲论。
众生习气深，免堕三乘分。
湖上
方岳（宋代）

沙暖鸳鸯傍柳眠，春来亦懒避湖船。
佳人窈窕惜颜色，自照晴波整翠钿。
自高旻寺行宫再游平山堂即景杂咏六首 其三
弘历（清代）

春风行馆憩天宁，早见平山黛色青。便进湖船漾新碧，且看夹岸画为屏。
寄赵叔鲁
薛师石（宋代）

相知言莫尽，别后意如何。
命笑春冰薄，愁因夜雨多。
全家寓京国，无地著吟哦。
会得穷通理，从余缉薜萝。
送衡武陵赴阙
郭祥正（宋代）

夫君老文学，国士尽知音。往奏相如赋，休怜阮籍吟。

一樽江上酒，千里日边心。人问武陵事，桃花春水深。
依韵和孙秀才朱长官见寄二首同韵
梅尧臣（宋代）

古来富贵蹈危机，乐性安贫莫谓非。
未及功名苍鬓改，欲从疏懒五湖归。
寄刘知言
林季仲（宋代）

年来何止二宜休，合把身名付钓舟。
寒食又冲花下雨，晚塘渐狎棹前鸥。
推居谁复如公瑾，种竹犹怜似子猷。
来坐梅阴引春酒，微酸点点著枝头。
白鹄篇
区怀瑞（明代）

若有真人骖白鹄，朝从蓬壶翥，暮向瑶台宿。醉云峭之神瀵，采冰窕之潭菊。

寰中甲子忘飞光，玉绳赤箭劳相续。阁何皂而馔麟，亭何幔而脯鹿。

历踵息以千秋，瞬方瞳之双绿。吐纳六幂，掀转二仪。

玄风浩荡，丹光陆离。登谒木公，顾揖星妃。住世超世，天韬不可知。

但见鹤雏松子，摩霄而偃盖，掩映人间金屈卮。偶来花底坐醺醺，玄峦顶上开天门。

且将一万二千岁，幻作人皇氏子孙。
金丹诗诀 其十一
陈楠（宋代）

青童把镜照泥丸，五脏祥云彻上关。子午寅申和已亥，胎圆数足出昆崙。
惟秦冬夜偶至拥炉对酌率尔成咏
徐熥（明代）

音从空谷听，兴似剡溪乘。榾柮残炉火，松膋半壁灯。

俗情谈后减，诗草别来增。浊酒堪消夜，浑忘朔气凝。
金陵览古·运渎
朱存（唐代）

舳舻衔尾日无虚，更凿都城引漕渠。
何事馁来贪雀谷，不知留得几年储。
颂古九首 其六
释善悟（宋代）

马祖才升堂，百丈便卷席。春风一阵来，满地花狼藉。
金缕曲 泊南浦
梁寅（元代）

南浦归帆暮。喜重看、螺江烟柳，鹤汀云树。画栋朱帘歌舞地，风景已非前度。只浩荡、江涛如故。相望飞楼鹏翅展，羡雄城、防卫多貔虎。又喜免，乱离苦。旧时犹记登临处。共诗朋、赋友同欢，咏今怀古。两鬓星星今老矣，却似荼蘼孤注。叹桃李、不知春去。独有洪崖青不改，似于人、恋恋能相顾。招我隐，有佳趣。
句
陈璹（宋代）

活计鱼暇蟹，此事属渔舟。
送郑思祈游越
程诰（明代）

镜水芙蓉五月花，听歌知道越儿家。
即看涛雪临沧海，便挂樵风溯若耶。
山阳太守见招值病以长句谢之
郑獬（宋代）

山阳大都天下夸，长淮蟠山无垠涯。
春风万里汉东来，流辉泱漭不可遮。
绕城楼台满空紫，瓦光碧滑流成波。
东园花草趁姿媚。真珠蓓蕾黄金芽。
太守政閒日无事，隼旟聊驻朱轮车。
宝明簪裾尽贤彦，金盆泻酒成飞花。
山河喧咽歌管外，舞裾绣画金缕霞。
都人来从无居人，飞尘杂沓何繁华。
固知太守为民意，与民欢然无怨嗟。
明日邀我复同游，我已病酒醉在家。
伏枕不得从车尘，坐见落日啼栖鸦。
送李太傅知冀州
欧阳修（宋代）

吾慕李汉超，为将勇无俦。
养士三千人，人人百貔貅。
关南三十年，天子不北忧。
吾爱李允则，善觇多计筹。
虏动静寝食，皎如在双眸。
出入若变化，谈笑摧敌谋。
恩信浃南北，声名落燕幽。
二公材各异，战守两堪尤。
天下不用兵，尔来三十秋。
今其继者谁，守冀得李侯。
李侯年尚少，文武学彬彪。
河朔一尺雪，北风暖貂裘。
上马擘长弓，白羽飞金鍭。
临行问我言，我◇本儒鲰。
汉超虽已久，故老尚歌讴。
允则事最近，犹能想风流。
将此聊为赠，勉哉行无留。
仁宗皇帝挽辞四首
王安石（宋代）

同执群方至，因山十月催。
永违天日表，空有肺肝摧。
帐殿流苏卷，铃歌薤露哀。
宫中垂晓轫，西去不更回。
还至胥江顺庆儒懿嘉贞恭慈国诸侄来迎 其一
区大相（明代）

八年思见汝，万里暂还人。兄弟皆成长，悲欢各自陈。

山田数亩在，庭桂几枝新。闻道竹林宴，依然南阮贫。
送谢王梦得监税借示诗卷兼简王佥 其一
章甫（宋代）

人入江西社，诗参活句禅。盘珠无滞迹，溪月有馀妍。

不采庞公药，宜先祖逖鞭。淹留茆屋底，愁坐算商船。
汉皋寄东京雷生眉生二首 其二
吴曾徯（清代）

黾勉攻农学，归来奠国基。边荒屯恳策，耕战霸王师。

治术穷三岛，雄心拓四夷。哀歌人拊髀，自觉负襟期。
和王龟龄待制贡院落成二首
吴芾（宋代）

扁舟犹记拂洲苹，转眼年华几度新。
愧我今年双白鬓，喜君来驾两朱轮。
一时令不从如水，千里威行敬若神。
拟访旧游观盛事，一官何苦绊吾身。
赠王推官允中
晁补之（宋代）

我生譬天星，睍睆但空誉。学经羞轮扁，常恐老窜句。

南游上会羞，弱冠肆远步。便当期汗漫，如鸟铩修羽。

入宫又独晚，谣诼遭众嫭。坐令平生交，室冷毡不具。

君公墙东客，清鉴美无度。风期山水意，千载见此遇。

定疑丹青仙，方我以痴顾。岂繄才自疏，阅世真异趣。

伐柯理无远，要以一马喻。古人本不死，方寸有佳处。

三年禹河曲，日见车马渡。何知谢剥啄，黄土衣易污。

无人尚有子，独载城下路。功名喧口实，簪组托肺腑。

请看瓶罂满，取踬病不去。脱黏窥本初，须子遗所寓。

怵迫倦东西，林间尚宽裕。
林异卿客归志感
曹学佺（明代）

江北山东已战场，江南忧旱复忧蝗。
若归家里无多事，漫说闽忧只小康。
别后山川俱寂寞，眼前朋旧半销亡。
相看惟有西峰叟，冻手抄书日数行。
三珍行
赵汝燧（宋代）

西清平生雅好奇，夜则忘寐昼忘饥。搜今抉古竭心力，常恐世忘一物遗。

云雾轩窗烟月户，万宝汇列牙签垂。循环逻视日千匝，拊摩拂拭心融怡。

惊寇披猖变仓卒，六丁下取留毫釐。收拾售用自不足，尚辍三珍赠我为。

六幅之珍老坡字，印可谁氏参寥师。怒鹏九万气吞吐，骊珠百二光陆离。

两轴之珍云子画，李杜跨蹇将何之。华阴县里过门日，浣花溪上寻春时。

一张之珍太古琴，孤桐斲削峄阳枝。刻名漱玉世少比，较昔响泉彼堪嗤。

银钩铁画贵楷正，此则倚醉飞蛟螭。寸马豆人贵纤密，此则纵意隳藩篱。

金徽玉轸贵音韵，此则得趣绝弦丝。天机皆由胸襟出，妙处莫以形迹窥。

爱兹三珍每自随，酒酣呼驴任倒骑。抱琴委辔乌角攲，琅然高吟夏夜诗。
招陈益之、李兼济二主管小酌。益之指蚕豆云
杨万里（宋代）

翠荚中排浅碧珠，甘欺崖蜜软欺酥。
沙瓶新熟西湖水，漆櫑分尝晓露胦。
味与樱梅三益友，名因蠢茧一丝约。
老夫稼圃方双学，谱入诗中当稼书。
留园雅集席上即事
汪春源（清代）

劳生何以慰酸哀，酒盏相逢笑口开。祇愧江郎才已尽，今朝枉自上吟台。
龋齿
陆游（宋代）

人生天地间，本非金石坚，况复历岁久，蠹坏无复全。
龋齿虽小疾，颇解妨食眠，昨暮作尤剧，颊辅相钓联。
欲起嬾衣裳，欲睡目了然，恨不弃残骸，蜕去如蛇蝉。
或当学金丹，挥手凌云烟，逢师定悠悠，丹成在何年？
偈颂九十三首
释梵琮（宋代）

太白禅师，全无伎俩。
一锡飞来，占断千嶂。
以中心树，建立圣像。
合水和泥，根生土长。
不用换骨脱胎，不须起模打样。
一段真实身心，脑后圆光万丈。
次韵罗郢州送别
项安世（宋代）

江上相留不肯留，渡江沿岸却回头。
汉江东去人西去，不见高城始是愁。
富安田舍二首 其一
俞德邻（宋代）

风饕雪虐驾扁舟，又作田家数日留。雁逐稻粱飞远浦，犬惊杖屐吠荒丘。

三杯薄酒延僧话，一盏寒灯伴客愁。白水漫漫妨麦事，催钱县吏亦宜休。
次韵文潜立春日三绝句
黄庭坚（宋代）

眇然今日望欧梅，已发黄州首更回。
试问淮南风月生，新年桃李为谁开。
同谢子肃诸公饮贴山岊上人房
李龟朋（宋代）

石磴行崎曲，缘云入翠微。
山寒惊岁晚，渚绿认春归。
绝境为谁设，清欢如此稀。
轩窗生夜气，檐角有星飞。
浣溪沙（赵总怜以扇头来乞词，戏有此赠。赵能著棋、写字、分茶、弹琴）
向子諲（宋代）

艳赵倾燕花里仙。乌丝阑写永和年。有时闲弄醒心弦。

茗碗分云微醉后，纹楸斜倚髻鬟偏。风流模样总堪怜。
句
李益（唐代）

闲庭草色能留马，当路杨花不避人。（张为《主客图》）
偈颂一百一十七首
释绍昙（宋代）

凤宿龙巢，宸车苔辗。
前不搆村，后不迭店。
疑杀天下人，自疑犹未免。
瞥转一机，星驰电卷。
飞来峰刮地风寒，冷泉水滔天浪衮。
死句翻右活句传，大冶精金经百鍊。
哑，退耕师兄，
能事云周，一死何憾。
太一宫奉安后得雪
刘攽（宋代）

八通除道接层霄，五日同云映泬寥。灵贶那从天马下，积阴疑有海神朝。

润生尘陌无穷远，甘入原田不待消。陋巷苦寒方昼卧，静无人迹到琼瑶。
秋日西湖
朱浚（宋代）

几州陵变谷，经月雨为霖。
世事今如此，西风动客心。
诉衷情
晁端礼（宋代）

吴宫绝艳楚宫腰。怯挂紫檀槽。纤纤玉笋轻捻，莺语弄春娇。

松钿带，亸金翘。暗香飘。红牙拍碎，绛蜡烧残，月淡天高。
阅阎铎斮胫河之作用韵感赋
赵完璧（明代）

当年斮胫剧相看，股慄行人阻晓湍。莫笑行人行不得，不知天步已艰难。
冬夜睡起作
何承道（清代）

茜纱隔子护红蛮，栩栩游仙梦乍还。满院严霜催市柝，一帘寒色上屏山。

重温茗碗都成趣，微拨薰炉尽著閒。便听檐铃语长夜，静中清福几曾悭。
题峄桐
贯休（唐代）

律中麟角者，高淡出尘埃。芳草不曾触，几生如此来。

壑风吹磬断，杉露滴花开。如结林中社，伊余亦愿陪。
蓉湖
王云凤（明代）

坐久熏风不厌多，花香水气更如何。欲寻仙子家何处，十里红莲映绿波。
采桑子 其三 春日寄怀纫兰妹
李佩金（清代）

怜君憔悴天涯远，努力加餐。且自寻欢。无恙湖山待尔还。

昨闻青鸟传来信，总在秋闲。准拟归船。望得盈盈眼欲穿。
久不得家书 其二
汤鹏（清代）

谁谓江海深，不知涕泪多。谁谓长安乐，愁思当奈何。

长安多贵长，骏马横经过。晨朝铜龙门，夕醉玉山阿。

可怜湖湘子，十日九不起。问我何所忧，问我何所喜。

昨夜梦娟娟，尺素剖红鲤。觉后乃微茫，怆悢殊未已。

忧喜两循环，故故回我肠。我怀不可诉，独坐增徊徨。
次韵舒教授寄李公择
苏轼（宋代）

草书妙绝吾所兄，真书小低犹抗行。
论文作诗俱不敌，看君谈抗收降旌。
去年逾月方出昼，（予去年留齐月余。
）为君剧饮几濡首。
今年过我虽少留，寂寞陶潜方止酒。
（此行公择病酒，多不饮。
）别时流涕揽君须，悬知此欢坠空虚。
松下纵横余屐齿，门前轣辘想君车。
怪君一身都是德，近之清润沦肌骨。
细思还有可恨时，不许蓝桥见倾国。
（公择有婢名云英，屡欲出，不果。
）
望向
张湄（清代）

浩瀚乾坤不见山，水晶圆域览周环。凭谁探取猫花屿，桅木飞腾两亚班。
送魏升卿擢第归东都，因怀魏校书、陆浑、乔
岑参（唐代）

井上桐叶雨，灞亭卷秋风。故人适战胜，匹马归山东。
问君今年三十几，能使香名满人耳。
君不见三峰直上五千仞，见君文章亦如此。
如君兄弟天下稀，雄辞健笔皆若飞。将军金印亸紫绶，
御史铁冠重绣衣。乔生作尉别来久，因君为问平安否。
魏侯校理复何如，前日人来不得书。陆浑山下佳可赏，
蓬阁闲时日应往。自料青云未有期，谁知白发偏能长。
垆头青丝白玉瓶，别时相顾酒如倾。摇鞭举袂忽不见，
千树万树空蝉鸣。
咏槐
冯清（明代）

行台阶下原植三槐，故巡抚张纪常正德壬申正月剪伐其一，寸干无存。闰五月初十日，予适抚临。越旬日，前槐茁复出土，月转盛茂，再月余，而柯肄乔耸叶蔽云飞凌空之势，勃然莫遏。噫！槐一物也，厚积昌发乃尔。气数遭际之盛造化生育之功，夫岂徒然而已哉！是用谩成小诗以纪其实传告将来云。

谁把庭槐浪剪除，源头生意自赢馀。
肄丛故柢戈矛立，叶护重阴伞盖舒。
间世瑞灵钟厚载，新晴苍翠接清虚。
凉氛谩讶祛烦暑，王氏祯祥史续书。
送李劭县令
陆佃（宋代）

长官衫色暗，玉雪久甘贫。为问江西月，如君有几人。
同门人夜看花示卢鲁山
徐积（宋代）

罢酒已半夜，重来慰幽花。可惜遭风雨，太半成泥沙。

移坐环其丛，含香嚼其华。五人摘满手，归来千万葩。
村馆寒夜忽忽不乐学古乐府当句对
晁说之（宋代）

将此愁来同彼恨，肯饶庾信让江淹。
雪翻愁绪风牵怨，月恋山江人依帘。
昨夜梦垂今日泪，一机素胜十端缣。
无烦言话谁能听，小叔狂来阿母严。
张圣民学士出御书并法帖共阅之
梅尧臣（宋代）

冰胶楚舸岁将穷，广陵别乘怜老翁。
殷勤来邀强一往，虚堂肴酒罗甘丰。
我病胃寒不下咽，匕筹谩举叨席中。
主人欲客心意欢，出以飞帛腾龙鸾。
刑政二字布楷法，古今书帖未足观。
坐间杜子好弄笔，诋讥前辈无全完。
一见宝踪天下妙，稽首赞仰舌吻乾。
如此别识已太险，我不颂咏还应难。
上已日陪徽守游白水寺继登西山继白堂晚饮
李弥逊（宋代）

晓衢初日动游人，叠嶂回溪绿黛新，
自偃松篁如唤客，后开桃李尚留春。
笑谈怀远西山上，觞咏追时白水滨。
五马行春从此始，更驱风伯净车尘。
题济川亭
释宗觉（宋代）

高亭窥绿润，古寺面苍阴。
闻有遗仙事，应容过客寻。
路危山背迥，云重洞天深。
一鸟不飞去，时能弄好音。
刘太尉挽歌辞
陆游（宋代）

羌胡忘覆育，师旅备非常。
南服更旄节，中军铸印章。
驰书谕燕赵，开府冠侯王。
赫赫今何在，门庭冷似霜。
失题
方干（唐代）

十六声中运手轻，一声声似自然声。

不缘精妙过流辈，争得江南别有名。
四圣观后山亭
周紫芝（宋代）

附山结真祠，朱门照湖水。湖流中入池，秀色归净几。

风帘邃旌幢，神卫森剑履。清芬宿华殿，瑞雾蒙玉扆。

仿佛还神京，想像轮奂美。祈年开新宫，祝釐奉天子。

良辰复难会，岁暮得斯喜。况乃清樾中，飞楼见千里。

云车倘可乘，吾事良已矣。当赋远游篇，未可回屐齿。
秋日晚晴
王炎（宋代）

断霞缕脉浅深红，雨挟凉来助好风。
心厌乱蝉专美荫，目随高鸟度晴空。
此身尚落功名外，生理方侵念虑中。
坐到夜深明月上，秋声故故绕梧桐。
潘芝林繇杭州参军迁荔波令荔波予从父旧治潘以此闻予至湖上即命驾见访因赠以诗
黎遂球（明代）

因君莲幕美，笑此竹林贤。旧政多山水，新栖劳凤鸾。

官租从剖斗，蛮市不论钱。喜乐情相告，文书译始宣。

赏知荣綵线，辱岂示蒲鞭。礼数裙盘地，言谈手画天。

行春群劝饮，导驾妇争前。颁历宁看日，栽花好记年。

标枝还野鹿，寄迹俨神仙。教化应如蜀，清廉和酌泉。

明朝列循吏，于此见相传。
锦鸡图
胡俨（明代）

昔闻楚人不识凤，忽见山鸡重购之。
我今画图写生态，羽毛五色光陆离。
扶桑天鸡啼一声，阳乌散彩天下晴。
此时山鸡亦出谷，喔喔飞来耀林麓。
千岩万壑含东风，杏花吹香春雪红。
顾影徘徊自爱惜，扬翘耸翅纷蒙茸。
竹上花间日正高，向阳吐绶垂花绦。
吴绫蜀锦织不得，戴胜偷眼惊伯劳。
切莫临溪照碧流，对镜逢人舞便休。
舞多目眩终颠仆，世人空诧韦公赋。
景祐以后乐章六首 其一 章献明肃皇太后室奠瓒用《达安》。
郊庙朝会歌辞（宋代）

肃肃閟宫，顺时荐事。郁鬯馨香，如见于位。
江郎山
王鸣盛（清代）

江郎秀甲东南区，苍雄奇峻清而腴。藏深伏奥閟幽胜，地僻终古谁爬梳。

有如世外隐君子，远离朝市潜蓬庐。天公好事欲洗刷，遣我拄策来追摹。

太末城头斧柯烂，烟岚回首迷三衢。突星狮石并巉削，登登一径穿箯舆。

俄瞻佛蠃帝青现，苍茫翠霭侵衣裾。翔鹍舞凤羽翮奋，渴鳌怒鲸鬐鬣俱。

冈峦横侧各妍妙，金光黛色齐纷敷。就中一峰势更斗，积铁壁立愁猿狙。

凌空拔起五千仞，旁无依倚孤云孤。须臾擘开两丫髻，云风对起双吹嘘。

峰回路转态又变，分作铛脚交撑扶。诡怪恍惚不可状，看来面面形模殊。

尖如剑铓出棱角，屹如笔架攒空虚。如翘瑶簪卓玉笏，如插碧笋抽犀株。

如擎金盘露指掌，如排翠盖翻芙渠。罗浮风雨乍离合，荆巫十二相萦纡。

池阳九华叠跗萼，匡庐五老轩眉须。域中异境数不尽，瑰玮变幻兹不输。

山坳小憩灵石庙，断砌翳荟飞鼪鼯。端然像设多好相，云珰霞佩衣五铢。

传闻江家三兄弟，于此鍊魄同跏趺。功成坚苦化三石，乘风御气三茅如。

只今空濛烟雾窟，琼台璇馆仙所都。云中招手一回顾，似叟非叟姝非姝。

参差伯仲肩背接，左提右挈山泽臞。古苔斜罥缀缨珞，寿藤乱结垂珊瑚。

阳坡丛筠间秀木，清飙徐送吹笙竽。瀑泉幽涧泻盘石，溅落匹练跳千珠。

蟆颐决决灌村疃，竹笕袅袅通香厨。人家寂历散高下，架岩构壑勤耕锄。

日汲玉泓餐蛾绿，所恨生长不读书。我谓如许正不俗，免教凡语名山污。

把茅盖顶会有日，谷可以退溪可愚。仙坛閒把落花扫，不知仙翁许我无。
二十三日天气绝佳西军还二十四日东如绩溪
方回（元代）

独坐绿阴下，追思秋日春。眠蚕方放大，早麦欲尝新。

岂意贼生贼，忍闻人食人。何时兵遂解，纵遣上城民。
寄题吴尔达尚宝匏谷
李孙宸（明代）

闻君归卧四经春，花磴云窝几处新。不为市朝销肮脏，翻从丘壑借嶙峋。

鸾皇自合归霄汉，猿鹤何须怨主人。遮莫勋名钟鼎后，菟裘先已就松筠。
僻居
燕肃（宋代）

茅茨城市远，草径接鱼村。
白日偶无客，青山长对门。
药炉留火暖，花坞带烟昏。
静坐搜新句，冥心傍酒樽。
二十六夜珍午寄示叠和望夕泛月诗时以仓神出游不果行也四叠答之
陈宝琛（清代）

笙璈裙屐尘倾城，火龙烛天红万茎。出门海沸不可度，飞奴瞥下寻前盟。

涉旬留月月渐远，剩有满纸秋光横。危亭人外发孤啸，拨刺宁免池鱼惊。

我诗三鼓气衰竭，君顾淬锐蒐心兵。轻艖笑乱一水碧，孰与出峡淩重瀛？

鲸呿鳌掷总泡影，何物能滓圆灵清？潭潭旸谷晞发近，幸吸瀣皎餐霞赪。

水仙一操洗众籁，侧耳静听张咸英。苇间孥音合让我，醉泥渔父馀杯倾。

旧巢昨过暑已退，柳衰荷败低徊情。老梧虽槁中琴料，生恐薪爨烦规程。

更阑夜静戒晨驾，檐雨又作催诗声。
十诗谢寥计使
陈造（宋代）

古今国士遇，揆我不尽无。
顽钟未容器，巧匠徒为模。
即今鹗书上，逮此鹤发余。
但恐良夜梦，翩翾只江湖。
归路过福圣观瀑布辉老踞坐盘石二绝题飞雨亭
徐大受（宋代）

一水高悬千尺梭，空林终日影婆娑。
仰天雄踞盘陀石，尊者趄身诺巨那。
颂古五首 其五
释原妙（宋代）

等闲放出这牛儿，头角分明举似谁。若向尾巴尖上会，新罗鹞子过多时。
已至都梁简介然时介然欲至城北而食言
吴则礼（宋代）

击舟落尾端复佳，独恐幽人费招唤。
老鼻行参宴坐香，晨炊饱招连床饭。
巾边白发已星星，霜底黄花犹粲粲。
从事一事大因缘，截里僧伽为侬办。
怀马断禄少卿
朱诚泳（明代）

可人昔自长安别，别后音书成断绝。五云宫阙郁岧峣，几度瞻断仰卿月。

忆君承诏似登仙，双旌北上何翩翩。左右执法赖平允，释之定国真齐肩。

曾侍玉皇香案侧，十载弹文飞白雪。暂令仙鹤下人间，独立霜毛誇峻洁。

魁选人称倚马才，至今价重黄金台。诗成四韵只三步，敏捷何烦击钵催。

外台最好能持节，精鉴时髦类澄澈。陈陈诗案积如山，到处淋漓有题墨。

自君之去几经春，索君深愧秦无人。凄凉空赋怀贤咏，渴心日日生埃尘。

朝来有使金台去，草草椷题寄长句。停云千里倚阑干，满地清风起庭树。
送春官主事陆伯曕使朝鲜 其一
王汝玉（明代）

寰宇同文日，春秋一统年。仙郎辞粉署，星使泛楼船。

海极神鳌际，天连旭日边。何惭张博望，勋业著青编。
贺冯起张乘二舍人
王禹偁（宋代）

八年东观知深屈，百日南床只暂经。
春暖并吟红药树，云开双见紫微星。
绣衣脱後休持斧，珠履抛来免过厅。
应念出官淮水上，被人还笑屈原醒。
闻国家将行封禅聊抒臣情
鲍溶（唐代）

云雨由来随六龙，玉泥瑶检不乾封。山知槱柞新烟火，

臣望箫乾旧鼓钟。清跸间过素王庙，翠华高映大夫松。

旅中病客谙尧曲，身贱何由奏九重。
偈一百二十首 其七十六
释怀深（宋代）

以法传心，似衣表信。黄梅山头，白莲峰顶。分付曹溪路上人，一模铸就黄金印。
题马迹山
文鉴（唐代）

瀛洲西望沃洲山，山在平湖缥缈间。

常说使君千里马，至今龙迹尚堪攀。
怀伯兄复堂
马春长（清代）

青苔缘阶长，绿阴垂幕肥。夜来雨频重，晨起花乱飞。

有酒自斟雨，独客时歔欷。忽忆故园径，久与吾兄违。

我欲陟高冈，君方掩柴扉。歌咏溪山深，息偃烟霞辉。

浮云尚无定，孤鸟将安归。慎旃望远心，毋使素书稀。
十月二十日，恭闻太皇太后升遐，以轼罪人，不许成服，欲哭则不敢，欲泣则不可，故作挽词二章 其二
苏轼（宋代）

未报山陵国士知，绕林松柏已猗猗。一声恸哭犹无所，万死酬恩更有时。

梦里天衢隘云仗，人间雨泪变彤帷。《关雎》、《卷耳》平生事，白首累臣正坐诗。
春日书怀
赵奕（元代）

忙里过韶华，东风日易斜。黄粱应未熟，白酒尚堪赊。

蝶魄迷幽梦，蛛丝绊落花。百年能有几，随分度生涯。
湘中杂咏十绝
王炎（宋代）

顺流鸣橹不论程，上水开帆取次行。
逆顺自从人意转，风生波涌本无情。
赴长洲县作 其五
王禹称（宋代）

移任长洲县，沿流渐入吴。见碑时下岸，逢店自徵酤。

野庙连荒冢，江禽似画图。高堂从别后，应梦宿菰蒲。
赠孙元京 其二
方回（元代）

举世无高见，斯文有正音。稍工仍要拙，宁古不为今。

末俗难容喙，空言苦用心。未妨全瘦劲，却恐太幽深。
咏史诗。昆阳
胡曾（唐代）

师克由来在协和，萧王兵马固无多。

谁知大敌昆阳败，却笑前朝困楚歌。
春暮留云阁感怀 其一
佘翔（明代）

二月花间黄鸟啼，看花人去草萋萋。白云犹似能留客，一片飞来雨石西。
禅人并化主写真求赞
释正觉（宋代）

千年气温，琥珀松根。
半夜光吞，珊瑚月魂。
混沌凿开，德云下妙峰之顶；崑崙推倒，
张骞到盟津之源。出岫之云意閒暇，
盈科之水流势奔。诸尘历历，
三昧门门。妙触应缘还出碍，
成家事业付儿孙。
闻莺送秀实还槜李
雪浪法师（明代）

雪覆岩眉涧有声，雾来雾去识阴晴。
花开花落山如旧，添得黄鹂绾别情。
再入千山游大安寺
王尔烈（清代）

深箐层崖蛇虎居，短衣匹马过来初。峰奇乍若逢高士，境别浑如读异书。

双阙洞开苍壁迥，万山奔赴绀宫虚。松林想见当时盛，拥翠惊涛势浩如。
夜宿神祠
杨日升（清代）

芙蓉潜玉龙，柳荫遮碧穹。
昔日寨已去，神祠寻鸡鸣。
题江南烟雨骑驴图
何中（元代）

风发发，雨潇潇。渡船未度山相招，骑驴不知前路遥。

路遥抵何处？南山之南且稳住。莫向长安街上去，京尹今无韩吏部。
枳壳
陈献章（明代）

䔒蕾枝头春意长，卧看蜂蝶往来忙。不知今日闻多少，熏得先生枕席香。
喜怀古上人见访
魏野（宋代）

隔岭僧来宿，闲同倚石楼。
漏声过半夜，月色近中秋。
雅道玄须到，权门险莫游。
此心方共适，明月更相留。
谢人送琼花白沙人谓琼花为无双花戏成两绝 其一
吕本中（宋代）

凝尘欲满读书窗，忽有琼花对小缸。更喜风流好名字，百金一朵号无双。
中国论
石介（宋代）

夫天处乎上，地处乎下。居天地之中者曰中国，居天地之偏者曰四夷。四夷外也，中国内也。天地为之平内外，所以限也。夫中国者君臣所自立也，礼乐所自作也，衣冠所自出也，冠昏祭祀所自用也，縗麻丧泣所自制也，果瓜菜茹所自殖也，稻麻黍稷所自有也。东方曰夷，被发文身，有不火食者矣。南方曰蛮，雕题交趾，有不火食者。西方曰日戎，被发衣皮，有粒食者。北方曰狄，毛衣穴居，有不粒食者。其俗皆自安也，相易则乱。仰观于天则二十八舍在焉，俯察于地则九州分野在焉，中观于人则君臣、父子、夫妇、兄弟、宾客、朋友之位在焉。非二十八舍、九州分野之内，非君臣、父子、夫妇、兄弟、宾客、朋友之位皆外裔也。二十八舍之外干乎，二十八舍之内是乱天常也。九州分野之外，入乎九州分野之内，是易地理也。非君臣、父子、夫妇、兄弟、宾客、朋友之位，是悖人道也。苟天常乱于上，地理易于下，人道悖于中国，不为中国矣。闻乃有巨人名曰佛，自西来入我中国；有庞眉曰聃，自胡来，入我中国。各以其人易中国之人，以其道易中国之道，以其俗易中国之俗，以其书易中国之书，以其教易中国之教，以其居庐易中国之居庐，以其礼乐易中国之礼乐，以其文章易中国之文章，以其衣服易中国之衣服，以其饮食易中国之饮食，以其祭祀易中国之祭祀。虽然中国人犹未肯乐焉而从之也，其佛者乃说曰：天有堂，地有狱，从我游则升天堂矣，否则挤地狱。其老亦说曰：我长生之道，不死之乐（药），从我游则长生矣，否则夭死。且又有为耒耜以使人农也，为诗书以使人士也，为器材以使人工也，为货币以使人商也。臣拜乎君，弟事乎兄，幼顺乎长冠，以束乎发带，以绳乎腰履，以羁乎足妻子，以侍养宾师，以须乎奉縗麻丧泣之制，使人为哀禋祭享之位，使人为孝尔之劳也。如是，我皆无是之苦。于是人或惧之，或悦之。始有从之者，既从之也，人则曰莫尊乎君。与之抗礼，无兄以事也，无长以从也，无妻子以养也，无宾师以奉也，无发以束也，无带以绳也，无縗麻丧泣以为哀也，无禋祀祭享以为孝也。中国所为士与农工与商者，我皆坐而衣食之。我贵也如此。故其人欢然而去之也，靡然而趋之也。噫。今不离此而去彼，背中国而趋佛老者几人。或曰如此，将为之奈何？曰各人其人，各俗其俗，各教其教，各礼其礼，各衣服其衣服，各居庐其居庐。四夷处四夷，中国处中国，各不相乱，如斯而已矣，则中国中国也，四夷四夷也！
藩臣恋魏阙
蒋防（唐代）

剖竹随皇命，分忧镇大藩。恩波怀魏阙，献纳望天阍。

政奉南风顺，心依北极尊。梦魂通玉陛，动息寄朱轩。

直以蒸黎念，思陈政化源。如何子牟意，今古道斯存。
题梅轩号
杨继盛（明代）

江南有梅不见雪，冀北雪多梅花稀。惟有中州风土好，梅花雪花相映晖。

孤根深托云石里，天与清香岂偶尔。不向春光藉艳阳，宁随上苑争桃李。

老干雪铺翻助清，层冰万丈影涵明。幽姿皎皎尘埃绝，琴瑟逼人冷气生。

万树丛中呈淡妆，百花头上吐寒芳。翛然远峤轻风起，吹落乾坤草木香。

一枝洁素羞粉白，娟娟月姬着新裳。一枝黄萼梁园发，攒金缀粟色微茫。

一枝朱英丹换骨，错认夭桃带浅霜。一枝紫蕤蕾初破，晓霞飞落绯衣傍。

一枝同心并头开，晴沙酣睡双鸳鸯。疏影笼月，瘦骨插天。

劲稍穿石，枯隙藏烟。莺蝶不相识，风雨更媥妍。冰葩冻蒂应难落，一任凄凉羌管弄前川。

古瘦清香原太始，品题群花更无比。一段幽闲惟自知，岂容凡眼窥红紫。

羡君孤梗迥绝俗，梅花如人人如玉。得意移来轩后栽，松竹交映惬衷曲。

樽酒相看花解语，似促早上金门去。商家正须和羹材，休为花神滞野墅。

花落结实调鼎春，烹来端可荐枫宸。惟愿分种千万山，以解苍生万斛之渴尘。
早春赠别赵居士还江左，时长卿下第归嵩阳旧居
刘长卿（唐代）

见君风尘里，意出风尘外。自有沧洲期，含情十馀载。

深居凤城曲，日预龙华会。果得僧家缘，能遗俗人态。

一身今已适，万物知何爱。悟法电已空，看心水无碍。

且将穷妙理，兼欲寻胜概。何独谢客游，当为远公辈。

放舟驰楚郭，负杖辞秦塞。目送南飞云，令人想吴会。

遥思旧游处，仿佛疑相对。夜火金陵城，春烟石头濑。

沧波极天末，万里明如带。一片孤客帆，飘然向青霭。

楚天合江气，云色常霮zw.隐见湖中山，相连数州内。

君行意可得，全与时人背。归路随枫林，还乡念莼菜。

顾予尚羁束，何幸承眄睐。素愿徒自勤，清机本难逮。

累幸忝宾荐，末路逢沙汰。濩落名不成，裴回意空大。

逢时虽贵达，守道甘易退。逆旅乡梦频，春风客心碎。

别君日已远，离念无明晦。予亦返柴荆，山田事耕耒。
临终作
王世宁（宋代）

翠羽旌幢仙子队，紫云楼阁玉皇家。
人间风雨易分散，回首五陵空落花。
送周彦敷通判之官临川
杨万里（宋代）

益国今姬旦，治中小吕申。
留家视兰膳，疋马见州民。
慈训二六句，寒窗三十春。
校书天禄阁，才子即云津。
洛阳道
任翻（唐代）

憧憧洛阳道，尘下生春草。行者岂无家，无人在家老。

鸡鸣前结束，争去恐不早。百年路傍尽，白日车中晓。

求富江海狭，取贵山岳小。二端立在途，奔走无由了。
斋敕出南台舟次恭纪 其二
周煌（清代）

鹢首双高俯大洋，遥知不日是扶桑。先安廉石争风力，总有恬扶应国祥。

耀远旌麾通浩淼，凌空笳吹起潜藏。明朝底物常相对，碧海青天日月光。
送曹器远试临安二首
陈傅良（宋代）

青衫岂必贵，未得不可已。
皇皇海内人，趋走共一轨。
生前极浮荣，没后抱深耻。
他山有隐沦，一笑粲冰齿。
岂知天地间，树立在人纪。
怀范正夫
姚镛（宋代）

愁霖滴禾黍，秋暮滞云庄。但虑输井税，不忧无积仓。

竹鸡啼野堑，饥鼠走山房。不饮论文酒，思君觉夜长。
暮宿扳罾渡口
谢迁（明代）

水涸舟易胶，舟人时复喧。暮阻沙岸侧，野旷地亦偏。

问津尚云沙，西日已含山。寒林北风急，飞鸟尽来还。

泊舟悔不蚤，兀坐默无言。
题赵蒙斋子山居诗集
顾逢（宋代）

用书全不觉，地步有余宽。
如此自然句，还须识者观。
空中圆未易，妙处到尤难。
草圣更奇特，龙蛇走一般。
雨
杜牧（唐代）

连云接塞添迢递，洒幕侵灯送寂寥。

一夜不眠孤客耳，主人窗外有芭蕉。
和张石山异春韵
卫宗武（宋代）

满眼物华媚，芳辰与意违。
愁多何乐少，昨是岂今非。
转蕙光风老，流花过雨肥。
春来传好事，空又送春归。
登育王望海亭
楼钥（宋代）

瘦藤拄破山头云，山蹊尽处开危亭。
平田万顷危大海，海无所危空冥冥。
乾端坤倪悉呈露，飞帆去鸟无遗形。
蓬莱去人似不远，指点水上三山青。
褰裳濡足恐未免，傥有飚驭吾当乘。
是中始觉宇宙大，眼力虽穷了无碍。
云梦八九不足吞，回视尘寰一何隘。
曾闻芥子纳须弥，漫说草庵含法界。
看我振衣千仞冈，笑把豪端捲烟海。
晨往惠州
郭传昌（清代）

卅里趱程兼，晨征为避炎。草花明锦绣，竹露洒帷幨。

渡水行沙觜，穿山见塔尖。人家城阙外，日影乍平檐。
同范智闻五月十四日夜赏月
刘子翚（宋代）

微风净郊原，暮色含清夏。
层巅月欲上，炯炯木叶罅。
丰姿一发亏，爽气千毫射。
流光不著地，黄抹溪西舍。
翩然释峤飞，云流鳞鳞化。
常恐螺髻青，失此骊珠挂。
奇观天所吝，老眼得屡借。
不嫌神太清，跣立高梧下。
故人肯留连，一笑偶良夜。
浊醪勿虚杯，庭缟醉可藉。
偈颂一百二十三首
释崇岳（宋代）

是即全是，非即全非。
大用现前，携手同归，
不知犹自涉离微。
中夜
陈舜俞（宋代）

强寝夜何永，通宵梦不成。
晓灯寒有晕，跳蚤静闻声。
宦拙宜身退，家贫长道情。
自怜前计失，半世慕虚名。
病稍平示儿辈
陆游（宋代）

人与鸦俱晓，天凭雁送秋。
极知生意尽，强为汝曹留。
药饵倾残橐，风霜迫故裘。
倚屏搔短发，且复寄悠悠。
挽邓彦霄
廖行之（宋代）

秀整文明早，精明吏事优。
联登年正妙，再转雀弥休。
方展云衢步，俄惊夜壑舟。
平生如此友，零落向山丘。
安乐窝中吟
邵雍（宋代）

生为男子偶昌辰，安乐窝中富贵身。
大字写诗夸壮健，小杯饮酒惜轻醇。
山川澄净初经雨，草木暄妍正遇春。
造化功夫精妙处，都宜分信与闲人。
浣溪沙（去荆州）
张孝祥（宋代）

方舡载酒下江东。箫鼓喧天浪拍空。万山紫翠映云重。

拟看岳阳楼上月，不禁石首岸头风。作笺我欲问龙公。
夜行船
卢祖皋（宋代）

暖入新梢风又起。秋千外、雾萦丝细。鸠侣寒轻，燕泥香重，人在丝花窗里。

十二银屏山四倚。春醪困、共篝沈水。却说当时，柳啼花怨，魂梦为君迢递。
月窗写闷
白玉蟾（宋代）

不分庭前柳，长啼月下乌。
半生嗟命薄，中夜正心孤。
勋业看双鬓，歌吟在数须。
从今闲草马，休得更江湖。
依韵和宋次道答弟中道喜还朝
梅尧臣（宋代）

白首谬陪兄弟间，阿连初喜客儿还。
池塘梦句君能得，咳唾成珠我未闲。
陋巷闭门谁扣扣，茂林飞鸟自班班。
归来又接同袍会，月下朱闳不用关。
送皇甫校书自蜀下峡，归觐襄阳
李洞（唐代）

蜀道波不竭，巢乌出浪痕。松阴盖巫峡，雨色彻荆门。

宿寺青山尽，归林彩服翻。苦吟怀冻馁，为吊浩然魂。
杪秋洞庭怀王道士
谢太虚（唐代）

漂泊日复日，洞庭今更秋。青桃亦何意，此夜催人愁。

惆怅客中月，裴回江上楼。心知楚天远，目送沧波流。

谢客久已灭，微言无处求。空馀白云在，客兴随孤舟。

千里杳难尽，一身常独游。故园复何许，江汉徒迟留。
鹤冲天·梅谢粉
欧阳修（宋代）

梅谢粉
柳拖金
香满旧园林
养花天气半晴阴
花好却愁深
花无数
愁无数
花好却愁春去
戴花持酒祝东风
千万莫匆匆
立春帖子 其一 太上皇后阁
周必大（宋代）

铜史供新历，壶天报早春。桃花开阆苑，柳色动瑶津。
玉河泛舟遂至玉泉山静明园得诗四首 其四
弘历（清代）

界湖楼接静明园，到岸维舟便入门。此地祇宜诸品净，笑予何事未忘言。
晴溪
胡仲弓（宋代）

晴溪湛如酒，赵儿中拍浮。
羡之不可学，徙倚溪上楼。
直下数游鱼，咳唾鱼惊愁。
偷生几漏网，为龙知何秋。
水调歌头 其五 鄂渚忆浮远
丘崇（宋代）

彩舰驾飞鹢，帆影漾江乡。肥梅天气，一声横玉换新阳。

惊起沙天鸥鹭，点破暮天寒碧，极目楚天长。一抹残霞外，云断水茫茫。

逆清风，歌白雪，和沧浪。枕流亭馆，昔年行处半荒凉。

我欲骖风游戏，收拾烟波佳景，一一付词章。闻说洞天好，何处水中央。
将进酒
李贺（唐代）

琉璃钟，琥珀浓，小槽酒滴真珠红。
烹龙炮凤玉脂泣，罗帏绣幕围香风。
吹龙笛，击鼍鼓；皓齿歌，细腰舞。
况是青春日将暮，桃花乱落如红雨。
劝君终日酩酊醉，酒不到刘伶坟上土。
入白芒朱陂
严嵩（明代）

岸岸溪流急，山山篁竹多。盘回遵石径，迤逦度松坡。

深岭皆宜木，高田亦种禾。唤鸠梅雨暗，飞燕麦天和。

池卜晴蛙语，村防夜虎过。稍看民乐土，还苦吏催科。

世事关愉戚，生涯学醉歌。清溪足鲂鲤，吾欲买渔蓑。
李太白画像二首·其二
周紫芝（宋代）

少陵诗瘦平生苦，太白才高一醉间。
投得江心波底月，却归天上玉京仙。
山北纪行十二章章八句 其二
朱熹（宋代）

窥临事若何，请从圆通说。逶迤山门路，悄茜踪篁列。

溪仍侯家名，屋是孱王设。何救黍离歌，喟焉伤覆辙。
偈颂一百三十三首 其四十四
释法薰（宋代）

四月十五结，虚空遭火爇。此土与西天，同途不同辙，镇州萝卜并州铁。
思小村
文天祥（宋代）

春云惨惨兮春水漫漫，思我故人兮行路难。
君辕以南兮我辕以北，去日以远兮忧不可以终极。
蹇予马兮江皋，式燕兮以游遨。
念我平生兮君郁陶。
在师中兮岂造次之可离，忠言不闻兮思君忸怩。
毫厘之差兮天壤易位，驷不及舌兮脐不可噬。
思我故人兮怀我亲，怀我亲兮思故人。
怀哉怀哉，不可忍兮不如速死。
慨百年之未半兮，胡中道而遄止。
鲁连子兮义不帝秦，负玄德兮羽不名为人。
委骨草莽兮时乃天命，自古孰无死兮首丘为正。
我行我行兮梦寐所思，故人望我兮胡不归，胡不归。